Kirkosta eronneille aletaan Helsingissä postittaa kirjettä, jossa kiitetään jäsenyydestä ja pyydetään antamaan palautetta, kertoo Helsingin seurakuntayhtymä.

Ensimmäiset kirjeet tipahtavat kirkosta eronneiden postiluukuista tällä viikolla. Kirjettä postitetaan jatkossa kaikille kirkosta eronneille. Kirkolta postia saavat henkilöt, jotka ovat jättäneet kirkon lokakuussa tai sen jälkeen.

Kirjeessä kirkon jättänyttä kiitetään siitä, että hän on ollut tukemassa sitä työtä, jota seurakunnassa tehdään muun muassa lasten, nuorten ja hädänalaisten hyväksi. Eronneita pyydetään antamaan palautetta, ja kysytään muun muassa sitä, minkä olisi pitänyt olla toisin, jotta henkilö olisi kokenut kirkon omakseen.

Lisäksi kirjeessä kirkon jättäneille pahoitellaan sitä, että henkilö ei ole voinut kokea seurakuntaan kuulumista riittävän merkittäväksi.